  Майя Бывальцева Лэсьтӥськонъя огазеяськон Удмуртиысь Йӧскалык лыдӟетъюрт сьӧры улон корка пуктыны малпанъёсызлэсь куштӥськиз. 8-тӥ куарусёнэ журналистъёслы со сярысь вераз элькун тӧролэсь ужзэ огдырлы быдэсъясь Александр Бречалов. Лыдӟетъюрт сьӧрын улон корка пуктыны малпанъёс пумысен калыклэсь туж трос вазиськонъёс вал. Со нырысетӥез. Кыкетӥез — лыдӟетъюртэз выльдонъя ӵектосэн Казане экспертизае вазиськыса, милемлы отказ вуиз. Одӥгез мугез ӵапак вылысьтыз вылаз лэсьтӥськонэн герӟаськемын вал, угось карез лэсьтон радлыкын та инты улон корка улэ висъямын ни вал Александр Бречалов, Удмуртилэн тӧроезлэсь ужзэ огдырлы быдэсъясьУжпумез сэрттон-пертчон дыръя тодмо луиз, азьвылгес кар тӧрлыкъёс застройщиклы лукырес юртъёсын улӥсьёсты ас коньдонэныз выжтыны курыса вазиськиллям, нош со понна бушам интыез корка пуктон улэ басьтыны. Улосвыл кивалтӥсь ужбергатӥсен огкыл шедьтыны луиз шуыса пусйиз — со улон корка пуктонлэсь куштӥськиз, эшшо ке со интыын мер вӧлмет (общественной пространство) кылдытыны кичӧлтонэн потӥз — отын лекторий, кырын лыдӟиськонни но сквер кылдыны быгатозы. Элькун тӧрлыкъёс отын парковка чакланы куризы, со карлэн шораз транспортэз пуктон ужпумез кӧня ке но сэрттыны-пертчыны луонлык сётысал. Йӧскалык лыдӟетъюртлэн кивалтӥсез Татьяна Тенсина Удмуртилэн тӧроезлэсь ужзэ огдырлы быдэсъясен вераськыкуз кулэяськонэз шараяз — 7 сюрс 500 квадрат метр интыос кулэ. Озьы ик со нырысетӥ классэ мынӥсьёсты Тодонлык нуналэ быдэсак выльдэм лыдӟетъюртэ экскурсие вайылыны ӵектӥз. Тодэ вайытом, Ижкарын Советской урамын Удмуртилэн Йӧскалык лыдӟетъюртэз ог 60 ар талэсь азьло усьтэмын вал — тулыспалэ 1958-тӥ арын. Кышкыттэмлыкъя куронъёсты быдэсъяны луымтэен сэрен 2011-тӥ арын юртэз ворсаны куризы. Лыдӟетъюртэз тупатъяны чакланъёс сярысь элькун тӧрлыкъёс трос пол вераллязы, но малпанъёсты быдэстыны кутскон дыр ялан берлолы выжтӥськылӥз. 2017-тӥ арын гудырикошконэ улосвыл тӧроезлэсь ужзэ огдырлы быдэсъясь Александр Бречалов юртэз 2020-тӥ арын Удмуртилэн кунлыкезлы 100 ар тырмонэз пусйыны дасяськон улсын выльдыны быгатозы шуыса вераз. Тегъёс: Мерлык Ижкар лыдӟиськонни Удмуртия Йӧскалыклыдӟетъюрт  